Ungurii au reacționat imediat după ce Cosmin Matei de la Sepsi a fost prins dopat
Cosmin Matei a fost testat pozitiv la o substanță numită 5-metilhexan-2-amină, care ar fi un stimulent pentru viteză, energie și tonus muscular, relatează sportpesurse.ro.
În fapt, fotbalistul a picat testul antidoping după meciul din etapa cu numărul 24 a sezonului regular, dintre Sepsi OSK și Universitatea Craiova, încheiat 3-1 în favoarea oltenilor.
Ungurii au reacționat imediat după ce Cosmin Matei de la Sepsi a fost prins dopat
Laszlo Dioszegi, patronul covăsnenilor, a confirmat pentru PRO TV și Sport.ro situația lui Cosmin Matei și a precizat faptul că așteaptă cu nerăbdare rezultatul testului B - DETALII AICI.
Jurnaliștii maghiari de la Nemzetisport au scris despre situația sensibilă în care se află Cosmin Matei, titrând: "Un jucător de la Sepsi OSK a fost testat pozitiv pentru dopaj".
"Cosmin Matei, mijlocașul ofensiv de la Sepsi OSK, care evoluează în campionatul României, a fost testat pozitiv pentru doping după un meci împotriva celor de la Universitatea Craiova.
Substanța 5-metilhexan-2-amină a fost găsită în proba sa de urină, care are un efect stimulant pe termen scurt și, printre altele, se găsește într-un ulei esențial, care este extras din rădăcina mușcată", au mai scris ungurii.
Cosmin Matei, cotat la 500.000 de euro de site-urile de specialitate, se află la Sepsi OSK din iulie 2022 și mai are contract valabil cu clubul din Sfântu Gheorghe până la finele sezonului 2024/25.
De când a semnat cu covăsnenii, Cosmin Matei a bifat 78 de apariții, a reușit să marcheze 17 goluri și să paseze în 12 situații diferite, în aproximativ 5000 de minute petrecute la club.
Reacția lui Laszlo Dioszegi după ce Cosmin Matei a fost depistat pozitiv
"Nouă ne-a venit știrea acum vreo două-trei zile, înaintea meciului cu FCSB. Jucătorul a venit la secretariat și a spus că a primit o înștiințare de la Antidoping că a ieșit pozitiv și a fost trimis să facă și testul B. A fost făcut și testul B, acum așteaptăm, dar nu știu, nu mă pricep la așa ceva.
Am crezut că pică cerul pe noi, sincer vă spun. După toate scandalurile cu Ștefănescu chiar nu voiam să mă gândesc la așa ceva. Vedem ce se întâmplă cu testul B.
La club nu a venit nicio înștiințare, absolut nimic. Doar jucătorul a fost înștiințat. El a venit la secretariat să arate ce s-a întâmplat. S-a jurat că n-a luat absolut nimic. Doar a fost răcit și a luat niște medicamente la el acasă.
La noi, doctorul este foarte strict și nu lasă pe jucători să ia nimic fără să dea el voie. După spusele lui Matei, s-a simțit foarte rău și a luat niște medicamente la el acasă. El zice că s-a uitat pe internet, iar despre medicamentul respectiv pentru răceală nu scria că este contraindicat.
Am întrebat și Sepsi nu riscă nimic. Riscă doar jucătorul respectiv. Dacă iese la iveală că a făcut ceva, atunci să plătească. Clubul este responsabil, dar nu putem să controlăm 125 de angajați de la club. Toți sunt oameni maturi și răspund pentru faptele lor. Clubul n-are nicio vină, iar echipa nu o să primească nimic. Așa a fost și la Astra Giurgiu. Dacă este pozitiv, jucătorul va fi suspendat, dar noi vrem să credem că testul B va confirma că nu a luat niște medicamente interzise.
Așteptăm cu mare nerăbdare rezultatul. Dacă iese pozitiv, luăm și noi măsuri. E prematur să vorbesc despre desfacerea contractului. Fiecare om este nevinovat în primă fază. Să vedem rezultatele, iar după ne vom așeza la masă și vom lua măsurile adecvate.
Matei este și accidentat acum. A plâns, a venit cu nevasta și s-a jurat că nu a luat nimic. Vedem ce se întâmplă... numai asta ne lipsea nouă după tot ce s-a întâmplat în ultimele luni", a spus Laszlo Dioszegi, pentru PRO TV și Sport.ro.
Urmăriți SPORT.RO și pe Google News